AbeCWGH Baqhuba Imfundiso ngeCovid 19 koBulawayo
AbeCommunity Working Group on Health, bathi bakubone kufanele ukufundisa uzulu bebhoda lamaYouth Centres wonke edolobho lakoBulawayo ngokuzivikela ekuthelelweni umkhuhlane oweCovid 19. 
BULAWAYO — Abenhlanganiso elwela amalungelo ezempilakahle eZimbabwe, eyeCommunity Working Group on Health, babuthanise inkokheli yomango wakoBulawayo, NgoLwesihlanu beqhuba uhlelo lwemfundiso ngokwenqabela ukumemetheka komkhuhlane weCovid-19 wona osumemetheka ngesiqhubu esethusayo elizweni. Lokhu sokwenze abenhlanganiso yeCWGH, baphume ijumo bencedisana labekhansili yakoBulawayo ukuhamba befundisa inkokheli yalumango ngalo umkhuhlane. Obona ngokuqhutshwa kwenhlelo eCWGH, uMnu Mongi Khumalo uthi bakubone kufanele ukufundisa uzulu bebhoda lamaYouth Centres wonke edolobho lakoBulawayo. “Sikubone kufanele ukuba sifundise uzulu ngalo umkhuhlane edolobheni lakoBulawayo ngenjongo yokumelana lokumemetheka komkhuhlane weCovid-19 labo bazaphuma bayefundisa uzmuntu wonke ngoba yibo abaphila Labantu sikhathi sonke. Sikhuthaza uzulu ukuba alandele imilayo abayiphiwa ngabezempilakahle yokuzivikela ukubamba lumkhuhlane.” U-Mnu. Morgan Shumba wasemzini weTshabalala, uthi abakuthole kule imfundiso bazakudlulisela phambili kwabanye. “Sifundiswe ngeCovid-19 lokuthi ihasela njani kanye lokuthi sizivikele njani. Kunengi esikufundileyo ukuba sincede njani asebe the bayibamba njalo sizadlulisela kwabanye esithe sakufunda ngoba sesilolwazi ngalo umkhuhlane.” Okusekelwe ngomunye njalo oweTsahabala, uNkosikazi Nomagugu Msipha. “Sivunde okunengi lamhlanje ngokuzivikela ukubamba umkhuhlane weCovid-19, lokuthi sihlale njani labalalo umkhuhlane esigabeni sethu seTshabalala. Siyazama ukuzivikela ukuwubamba lobanje abantu lokhe bengakhol9wa ukuba usukhona esigabeni.” Beqeda izifundo inkokheli zezigaba ziphiwe amabhuku afundisa ngeCovid-19 kanye lempahla yokusebezinsa emakhaya bevikela ukumemetheka kwegcikwane leli. Lisiyatshona ilanga izolo ugatsha lwezempilakahle lubike ukuba kulabantu abangamatshumi amane lanye41 abatholakale beleCovid 19, kwathi abalitshumi batshona, oyedwa wabo engowakoBulawayo. KoBulawayo kulabantu abafika phose ikhulu-99 abalomkhuhlane weCovid-19, eMatabeleland North khona kulabantu abalitshumi lasificaminwe mibili-19 kuthi eMatabeleland South kulabantu abafika phose amakhulu amabili 198 ababanjwe beleCovid-19. Umkhuhlane lo, lokhe uqhamuke eZimbabwe, ngoMbimbitho sekulabantu abedlula inkulungwane eziyisithupa- 6,292 ababanjwe belawo, kuthi abedlula inkulungane eyodwa-1,093, yibo abagulayo, abaphose abfike amakhulu amabili- 189, sebabulawa yiwo kuthi abedlula inkulungwane ezinhlanu-5,010 sebasila.